Spærret inde mellem mordere og lommetyve, mens hendes tre børn er 8200 kilometer væk

Der kan gå op mod halvandet år, før Højesteret i Brasilia tager stilling til, om 40-årige Lisbeth Markussen fra Viborg skal udleveres til Danmark.

Hendes og eksmanden, Rico Markussens, tre børn - Sigurd, Johanne og Kristian, blev i marts udleveret til fødelandet, hvor de siden har været i de sociale myndigheders varetægt.

Lisbeth Markussen, som for to et halvt år siden bortførte børnene til Sydamerika, har siden siddet i et brasiliansk kvindefængsel 160 kilometer syd for ækvator i den brasilianske delstat Pará.

Centro de Recuperação Feminino de Ananindeua, som afdelingen hedder, byder langtfra på samme standard som Kriminalforsorgens institutioner i Danmark.

Ekstra Bladet i brasiliansk fængsel: Her sidder Lisbeth fra Viborg

I fængslets herreafdeling sidder hovedsageligt indsatte, som er røget bag tremmer for pædofili af forskellig karakter. Kvindeafdelingen byder på alt fra mordere til lommetyve.

- Tidshorisonten er op mod halvandet år, hvilket er normalt i Brasilien. Det kan min klient selvfølgelig ikke leve med, siger Lisbeth Markussens danske forsvarsadvokat, Poul Hauch Fenger, som umiddelbart efter fængslingen besøgte sin klient i fængslet, til Ekstra Bladet.

Lisbeth Markussen føres tilbage til sin celle af en fængselsbetjent og en anden fængselsansat i det brasilianske kvindefængsel. Foto: Tariq Mikkel Khan

Meget ked af det

Han vil snarest kontakte anklagemyndigheden ved Midt- og Vestjyllands Politi og den danske ambassade i Brasilia i forsøg på at få skub i sagerne.

'Hun er meget ked af det', oplyser Lisbeth Markussens brasilianske advokat, Luanna Tomaz, til Ekstra Bladet.

En ansat i fængslet stemmer i via beskedtjenesten Whatsapp: 'Hun er meget bekymret', lyder det om den indsatte fra Viborg.

Lisbeths børn sendt hjem fra Brasilien: Hun er meget ked af det

Luanna Tomaz appellerede udleveringen af børnene til højesteret, men dommeren afviste at behandle appellen, fordi børnene allerede var blevet sat på et fly mod Danmark.

Lisbeth Markussen var mærket af den bratte adskillelse fra sine tre børn, da Ekstra Bladet interviewede hende i fængslet før påske i år. Foto: Tariq Mikkel Khan

Hæsligt fængsel

'Lisbeths krav om at blive løsladt er endnu ikke blevet behandlet. Som jeg allerede har fortalt dig, er det brasilianske retssystem langsomt. Spørgsmålet om udleveringen af børnene gik hurtigt, fordi der blev lagt pres på fra Danmark', skriver advokaten, som gentager sin påstand om, at det danske diplomati med de danske myndigheder i ryggen har medvirket til, at en brasiliansk dommer har valgt at haste udleveringen igennem.

'Nu hvor børnene er blevet returneret er man ligeglad med det faktum, at Lisbeth befinder sig i et hæsligt fængsel'.

Poul Hauch Fenger fortæller Ekstra Bladet om Lisbeth Markussens situation, lige efter at han har besøgt sin klient i fængslet i Brasilien. Video: Tariq Mikkel Khan

Så langt vil Poul Hauch Fenger dog ikke gå:

- Jeg kan godt forstå, hvorfor min brasilianske kollega siger det, for hun er vant til et meget langsommeligt system, men efter min opfattelse er vi ikke der, hvor min klient er glemt.

De seneste to et halvt år har været et helvede for Rico Markussen, som i lang tid ikke anede, hvor hans tre børn og ekskone befandt sig. Foto: Tariq Mikkel Khan

Ikke godt for mor og børn

Ifølge Poul Hauch Fenger nærmer Lisbeth Markussens situation sig en såkaldt 'catch 22':

- Hun har fået afvist sin asylansøgning og opholder sig ulovligt i Brasilien. Så har hendes brasilianske advokat anket fængslingen, hvor appel-tiden er halvandet år. Uanset hvad man når frem til, så må min klient ikke opholde sig i Brasilien, og hun vil blive sendt ud på et tidspunkt.

Danske børn sendt hjem fra Brasilien: Far var der hele tiden

Det er op til den brasilianske højesteret at afgøre, om der bliver tale om en deportation, hvor kvinden skal forlade landet, eller om hun vil blive udleveret til retsforfølgelse.

Lisbeth Markussen med sine og Rico Markussens tre børn, mens mor og børn stadig levede i skjul i Brasilien. Foto: Privat

Imens bliver adskillelsen mellem mor og børn bare længere og længere, hvilket ifølge Poul Hauch Fenger rammer hovedet på sømmet for:

- I FN's Børnekonventions artikel 9 lyder det, at et barn skal have mulighed for at se sin mor eller far så ofte som muligt, og når børnene er i Danmark, mens Lisbeth sidder i Brasilien, så tilsidesætter højesteret på den baggrund konventionen ved en langsommelig sagsbehandling.

Luanna Tomaz er Lisbeth Markussens brasilianske advokat. Foto: Tariq Mikkel Khan

Vil blive i Brasilien

- Det er et synspunkt, jeg og min brasilianske kollega vil gøre gældende for at fremskynde processen, for halvandet års ventetid vil umuliggøre, at man overholder FN's Børnekonvention.

- Lisbeth Markussen sagde til Ekstra Bladet i marts, at hun ikke vil hjem til Danmark - har hun ytret ønske om det efterfølgende?

- Nej, siger Poul Hauch Fenger, som vurderer, at det ville hjælpe på hans klients muligheder for hurtigere at komme til Danmark.

- Jeg mener også, at man kan frasige sig anken af varetægtsfængslingen, for så bortfalder den lange ventetid.

Lisbeth Markussen drøfter sin situation med advokat Poul Hauch Fenger. Foto: Tariq Mikkel Khan

Varetægtsfængslet in absentia

Leder af den centrale efterforskning ved Midt- og Vestjyllands Politi, Jim Hansen, ønsker ikke at løfte sløret for, hvordan man fra dansk side forsøger at få Lisbeth Markussen udleveret. Hun er herhjemme varetægtsfængslet in absentia for bortførelsen af børnene og vil, når hun står på dansk jord, blive fremstillet i grundlovsforhør med krav om varetægtsfængsling.

Udenrigsministeriets Borgerservice kan på grund af. tavshedspligt i person- og straffesager ikke oplyse, hvordan der fra dansk myndigheds side arbejdes på at få sat Lisbeth Markussen på et fly mod Danmark.

Man oplyser til Ekstra Bladet, at man sammen med ambassaden i Brasilia og andre myndigheder i Danmark har fulgt sagen tæt gennem hele forløbet, og at Udenrigsministeriet 'yder vanlig konsulær bistand'.